b'\n_START_ARTICLE_\nJames Cotton\n_START_PARAGRAPH_\nJames Henry Cotton (1. hein\xc3\xa4kuuta 1935 Mississippi \xe2\x80\x93 16. maaliskuuta 2017 Austin, Texas) oli yhdysvaltalainen laulaja-lauluntekij\xc3\xa4 ja multi-instrumentalisti, joka tunnettiin James Cotton Blues Bandin keulahahmona. Vaikka h\xc3\xa4n hallitsi useamman soittimen, h\xc3\xa4n sai arvostusta varsinkin taidoistaan huuliharpistina.\n_START_SECTION_\nNuoruus\n_START_PARAGRAPH_\nJames Cotton syntyi 1935 Tunicassa Mississippiss\xc3\xa4. H\xc3\xa4n oli kahdeksanlapsisen perheen nuorin lapsi. H\xc3\xa4nen vanhempansa Hattie ja Mose olivat puuvillaplantaasilla ty\xc3\xb6skennelleit\xc3\xa4 vuokraviljelij\xc3\xb6it\xc3\xa4. H\xc3\xa4nen is\xc3\xa4ns\xc3\xa4 oli my\xc3\xb6s paikallisen baptistikirkon pastori._NEWLINE_James alkoi soittaa jo nuorena huuliharppua, jota h\xc3\xa4nen \xc3\xa4itins\xc3\xa4 k\xc3\xa4ytti kanojen kaakatuksen ja junien pillien matkimiseen. James alkoi viihdytt\xc3\xa4\xc3\xa4 soittimella muita vuokraviljelij\xc3\xb6it\xc3\xa4, ja h\xc3\xa4n esiintyi jo 7-vuotiaana Mississippin suistoalueen kaupungeissa pient\xc3\xa4 korvausta vastaan._NEWLINE_James Cottonin oli 9-vuotiaana menett\xc3\xa4nyt molemmat vanhempansa. H\xc3\xa4nen enonsa vei h\xc3\xa4net tapaamaan huuliharpisti Sonny Boy Williamsonia, jonka ohjelman King Biscuit Time James oli kuullut arkansasilaiselta radiokanavalta.\n_START_SECTION_\nUra\n_START_PARAGRAPH_\nCotton sai opetusta Williamsonilta ja muutti noin vuonna 1950 t\xc3\xa4m\xc3\xa4n kanssa West Memphisiin. Howlin\xe2\x80\x99 Wolf kuuli Cottonin esiintym\xc3\xa4ss\xc3\xa4 ja alkoi k\xc3\xa4ytt\xc3\xa4\xc3\xa4 h\xc3\xa4nt\xc3\xa4 Sun Studiolla tekemiss\xc3\xa4\xc3\xa4n \xc3\xa4\xc3\xa4nityksiss\xc3\xa4. Cotton levytti 1954 my\xc3\xb6s oman singlen \xe2\x80\x9dCotton Crop Blues\xe2\x80\x9d, joka oli uusintaversio Roosevelt Sykesin kappaleesta \xe2\x80\x9dCotton Seed Blues\xe2\x80\x9d. Cotton soitti West Memphisiss\xc3\xa4 kitaristien Hubert Sumlinin ja Pat Haren kanssa._NEWLINE_Cotton tapasi vuonna 1954 Muddy Watersin, joka etsi yhtyeeseens\xc3\xa4 huuliharpistia Junior Wellsin tilalle. Watersin ja Cottonin ensimm\xc3\xa4inen yhteisty\xc3\xb6jakso kesti vuodesta 1954\xe2\x80\x931966. Yhtyeess\xc3\xa4 esiintyi heid\xc3\xa4n lis\xc3\xa4kseen kitaristi Jimmy Rogers ja pianisti Otis Spann. Watersin \xc3\xa4\xc3\xa4nityksiss\xc3\xa4 Cotton oli ensimm\xc3\xa4isen kerran mukana vuonna 1956. H\xc3\xa4n soitti muun muassa sellaisilla klassikko\xc3\xa4\xc3\xa4nityksiss\xc3\xa4 kuin \xe2\x80\x9dGot My Mojo Working\xe2\x80\x9d ja \xe2\x80\x9dRock Me\xe2\x80\x9d._NEWLINE_Cotton aloitti 1966 soolouran omassa James Cotton Blues Bandiss\xc3\xa4. Yhtye teki seuraavan vuosikymmenen aikana useita levytyksi\xc3\xa4 ja soitti useilla kiertuiella. Cotton levytti muun muassa Vanguard-levy-yhti\xc3\xb6lle nelj\xc3\xa4n albumin Chicago/The Blues/Today/ -sarjan. Cotton p\xc3\xa4\xc3\xa4si energistensa esiintymisens\xc3\xa4 ansiosta my\xc3\xb6s Janis Joplinin l\xc3\xa4mmittelij\xc3\xa4ksi kahdelle kiertueelle._NEWLINE_Cotton oli mukana 1977 Muddy Watersin albumilla Hard Again. Kitaristi Johnny Winterin tuottama albumi voitti Grammy-palkinnon ja oli nostamassa Chicago-blues-tyyli\xc3\xa4 laajan yleis\xc3\xb6n tietoisuuteen. Suositun albumin j\xc3\xa4lkeen Cotton l\xc3\xa4hti Watersin ja Winterin kanssa maailmankiertueelle._NEWLINE_Cotton teki 1984 sopimuksen Alligator Recordsin kanssa. Toisesta sille tekem\xc3\xa4st\xc3\xa4\xc3\xa4n albumista Live from Chicago: Mr. Superharp Himself Cotton sai ensimm\xc3\xa4isen henkil\xc3\xb6kohtaisen Grammy-ehdokkuutensa. Toisen ehdokkuutensa h\xc3\xa4n sai vuoden 1987 albumista Take Me Back ja kolmannen vuoden 1988 albumista James Cotton Live._NEWLINE_Cotton joutui hidastamaan uraansa 1990-luvun puoliv\xc3\xa4liss\xc3\xa4, kun h\xc3\xa4nen \xc3\xa4\xc3\xa4nihuulistaan l\xc3\xb6ytyi polyyppeja. H\xc3\xa4n joutui lopettamaan laulamisen, mutta h\xc3\xa4n jatkoi silti huuliharpun soittamista 2010-luvulle asti._NEWLINE_Sairaus ei est\xc3\xa4nyt Cottonia julkaisemasta vuonna 1996 albumia Deep in the Blues, joka toi h\xc3\xa4nelle ensimm\xc3\xa4isen Grammy-palkintonsa. Ehdolla Cotton oli j\xc3\xa4lleen viimeiseksi j\xc3\xa4\xc3\xa4neest\xc3\xa4 albumistaan Cotton Mouth Man, joka julkaistiin 2013._NEWLINE_Cotton sai vuonna 2006 paikan Blues Hall of Famessa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nCotton oli naimisissa Jacklyn Hairston Cottonin kanssa, joka toimi my\xc3\xb6s miehens\xc3\xa4 managerina. He asuivat Jamesin viimeiset vuodet Austinissa. Cottonilla oli kolme lasta._NEWLINE_James Cotton kuoli 2017 keuhkokuumeeseen.'